
1.0 Innledning:
I møte med TT har jeg valgt å fokusere på to områder; smerter og redsel. 

Smertene har han hatt i flere år i forbindelse med angina pectoris, men det ser ut til at disse har blitt forverret den siste tiden og er i ferd med å hemme hans daglige livsutfoldelse. Dette kan føre til at han vil bli nærmest immobil ettersom aktiviteter fører til smerter. Jeg har valgt å ikke si noe om smertebehandling i forhold til kreft ettersom det i casen ikke er påvist kreft. 

Redsel er en naturlig reaksjon når TT nå har fått beskjed om at det er funnet en tumor på den høyre lungen. Det kan være en krevende prosess for meg som sykepleier å møte en pasient hvor døden kan være utgangen, og det krever at jeg har tenkt gjennom mitt eget liv og mitt forhold til døden. Jeg har lagt vekt på nærhet og åpenhet i møte med TT’s redsel og engstelse for lungekreft. Min utfordring ligger ikke i å hjelpe ham av med redselen, men å gi ham hjelp til mestring av situasjonen og opprettholdelse av de verdiene som han i utgangspunktet har i livet. 

2.0 Smerter
2.1 Sykepleieproblem: 
Tore Tangen har klemmende smerter i brystet og vond hoste. 
R/T: Angina pectoris – for lite oksygen til hjertemuskulaturen – særlig ved økt aktivitet og belastning. Nå forverret ved stress fordi han kanskje har lungekreft. Infeksjon i luftveiene. 

F/T: Nedsatt aktivitetsnivå, bekymring og angst som igjen vil kunne gi nedsatt opplevelse av livskvalitet. 
Ressurser: Tore Tangen uttrykker smerte og ubehag. Han har selv prøvd å holde brystsmertene under kontroll og viser med dette egenvilje og initiativ. Han har tatt kontakt med fastlege flere ganger i forhold til lungebetennelse og dette tyder på at han har tillit til og håp om hjelp fra helsevesenet. 

2.2 Vurdering: 
TT fikk konstatert angina pectoris for 7-8 år siden og dette har gitt seg uttrykk som klemmende smerter i brystet. Disse smertene har vært tiltagende de siste årene og er relatert til TT’s aktivitetsnivå. Smertene har kommet stadig hyppigere og det skal stadig mindre aktivitet til for å utløses smerter. 

Angina pectoris betyr direkte oversatt ”trangt bryst” og skyldes iskemi i selve hjertemuskulaturen. Koronararteriene som går til muskulaturen er svekket og klarer ikke å levere nok oksygen dersom behovet økes ved økt aktivitet. Smertene sitter vanligvis rett bak brystbeinet og kan stråle noe ut mot armer, kjeve eller ut i brystet. De tydelige smertene vil for de aller fleste skape angst og stress. (Haugland, Hansen & Areklett, 2005)
TT har Nitroglycerin resoribletter som han tar når han har behov for det. Den siste tiden har han brukt disse stadig hyppigere uten å informere legen om dette. Det er meningen at bruken av disse er styrt av TT selv, men i den grad han føler han må bruke dem stadig hyppigere burde han hatt informert legen om dette. Han står på en kombinasjon av preparater (Albyl-E, Selo-zok og Imdur foruten Nitroglycerin) som virker sammen. Ettersom sykdommen hans forandrer seg, bør legen informeres for å kunne tilpasse behandlingen best mulig. 
Imdur er et langtidsvirkende glyseroltrinitrat, Albyl-E inneholder virkestoffet acetylsalisylsyre og Selo-zok er en betablokker. (Felleskatalogen)

Glyseroltrinitrat er ofte den medikamentgruppen som har best effekt på angina pectoris pasienter, særlig med hensyn til smerteanfallene. Disse er vasodilaterende på vener og arterier slik at disse utvider seg. Særlig har de god effekt på koronararterier og kollateraler slik at motstanden faller og gjennomblødningen i hjertemuskulaturen bedres – smertene forsvinner. Korttidsvirkende brukes for å stoppe smerteanfall, langtidsvirkende depot tabletter brukes forebyggende sammen med acetylsalisylsyre og betablokker. Acetylsalisylsyra gjør blodplatene mindre klebrige og motvirker dannelse av tromber mens betablokkere blokkerer impulser til hjertet under fysisk aktivitet og anstrengelse for å prøve å unngå at oksygenbehov til hjertemuskulaturen ikke skal overgå transportkapasiteten i koronararteriene. (Haugland, Hansen & Areklett, 2005) (Simonsen, 2004)
I tillegg til smerter direkte relatert til angina pectoris har han det siste halvåret hatt plager i luftveiene. Han har vært behandlet for lungebetennelse flere ganger og gir uttrykk for en økende sykdomsfølelse i kroppen. Dette kan være symptomer på lungekreft, noe jeg kommer tilbake til i kapittel 3.2. Dette har ført til at TT har vært tiltagende slapp og utslitt, noe som kan gjøre ham mer følsom for smerter generelt. Det vil derfor være positivt om den generelle allmenn tilstanden bedres. Hovedkilden til smerter vil allikevel være i forbindelse med angina pectoris og jeg kommer derfor til å konsentrere meg om dette.

Av stor betydning er det også at TT nettopp har fått beskjed om at det er funnet en tumor i den ene lungen. Dette gjør ham redd og engstelig, noe som øker nerveaktiviteten og derfor også hjerteaktiviteten. Dermed blir angina pectoris plagene forverret og han får tiltagende smerter. Det vil derfor være en viktig oppgave og hjelpe ham til å få kontroll over angsten. Dette tar jeg for meg i kapittel 3.3. Det vil samtidig være nødvendig å behandle smertene. Dette medfører at TT får en opplevelse av at smertene er under kontroll slik at ikke dette skaper ytterligere uro.  At Tangen også opplever at han kan gjøre stadig mindre før smertene kommer tyder på en forverring av lidelsen og at den er i ferd med å gå fra å være en stabil- til en ustabil angina pectoris. Dette er opplysninger som bør tas alvorlig ettersom risikoen for hjertesvikt eller et hjerteinfarkt også vil være økende. 

Stabil angina utløses ved fysisk eller psykisk anstrengelse og bedres ved opptak av nitroglyserin og få minutters hvile. Ustabil angina tåler lite fysiske anstrengelser og kan oppstå i hvile. Ustabil angina er en intermediær tilstand som befinner seg mellom stabil angina og akutt hjerteinfarkt. Ustabil angina vil da også ha en dårligere prognose enn ved en stabil angina lidelse. (Norsk legemiddelhåndbok)
2.3 Mål:
Tore Tangen er fornøyd med den smertebehandlingen han får og føler at han kan kontrollere smerteanfallene tilstrekkelig selv. Han gir uttrykk for dette når vi spør ham om det. 
Tiltak: 

TT er i utgangspunktet ikke særlig pleietrengende. Han er en oppegående og tilsynelatende ressurssterk person. Dersom han ikke ønsker å være på sykehus for å vente på svar på biopsien så vil kanskje behandlingen av angina pectoris være det avgjørende for om han kan få reise hjem. God smertelindring vil i stor grad være ensbetydende med god behandling av TT’s angina pectoris og med mestring av aktiviteter eller psykisk stress som forårsaker smerteanfall. 
Undervisning og god informasjon om hva som forårsaker smerter, hva angina pectoris er, og hvordan dette kan forebygges vil være med på å hjelpe Tangen til å unngå unødvendige smerter. Ettersom han har hatt lidelsen i 7-8 år har han sikkert en del kunnskap fra før og det gjør det lettere å forstå for ham hvordan han selv kan avhjelpe situasjonen. 

Utifra opplysningene om at brystsmertene kommer raskere nå og utløses av mindre fysiske anstrengelser vil det være nødvendig å overvåke TT i den nærmeste tiden. Stress relatert til beskjeden om at det er funnet en tumor vil mest sannsynlig føre til økt belastning på hjertet og dermed økt fare for hjerteinfarkt. Jeg vil derfor særlig i den første tiden overvåke ham og sjekke puls, respirasjon og blodtrykk for å se om dette forverres. Eventuelt kan jeg ta et EKG dersom det er mistanke om et hjerteinfarkt. 

Pasienten bør ikke nødvendigvis kutte ned på aktivitetsnivået. Frykt for smerter kan skape en immobil situasjon som på sikt fører til at hjertet blir dårligere kondisjonert og vil forårsake smerter på et mye lavere aktivitetsnivå. Fysisk aktivitet må opprettholdes og om mulig økes noe. Jevnlig fysisk aktivitet kan føre til at det dannes kollatteraler som kan avlaste de reduserte koronararteriene. Grensen for aktivitetsnivået er smertegrensen. Aktiviteter må derfor planlegges; de må inneledes med rolig oppvarming for å gradvis og rolig økes til ønsket nivå. Dersom pasienten får et smerteanfall må han redusere aktiviteten og eventuelt legge seg ned, ta en resoriblett og forholde seg rolig smertene går over. (Haugland, Hansen & Areklett, 2005)
Jeg ønsker å gå gjennom en normal dags forløp sammen med TT og finne ut av når på døgnet og hvilke aktiviteter som skaper smerteanfall. Dersom det er om morgenen vil jeg hjelpe ham til å komme frem til hvordan han kan komme seg i gang om morgenen over noe lengre tid slik at det ikke skaper problemer for ham. Kanskje er det noen aktiviteter han kan utsette en time, som for eksempel morgenstellet. Om han gir seg selv litt mer tid vil kanskje kroppen fungere lettere og belaste hjertet mindre. Videre vil jeg prøve å lage en daglig aktivitetsplan sammen med ham. Det er nok av betydning at jeg hjelper ham å komme frem til hva han ønsker å gjøre fremfor å komme med mine forslag. Det kan være med på å skape motivasjon hos TT å få lage sin egen dagsplan. Utfordringen nå er at han nok er veldig fokusert på beskjeden om at det er funnet en tumor. En daglig plan kan derfor bli vanskelig å gjennomføre på kort sikt og vil være et mer langsiktig mål. Samtidig er der viktig at han ikke setter seg passiv ned og gir opp. Nettopp derfor kan det være greit å få noen oppgaver og mål og jobbe frem mot. Kanskje lar han seg motivere av å oppnå nye mål. Dersom dagsplanen er realistisk og oppnåelig og med en viss progresjon eller variasjon vil det være lettere å få det til å fungere. 
Et godt kosthold kan forverre eller bedre tilstanden. Koffein og andre stimulerende stoffer bør begrenses da disse øker hjerteaktiviteten. Aktivitet like etter et måltid er heller ikke å anbefale. Kosten bør være variert og bør inneholde mest mulig umettet fett som finnes i oljer og fet fisk. Pasienten bør om mulig slutte å røyke eller kutte ned på røykingen. Røyk øker også hjertefrekvensen og blodtrykket og vil være med på å øke risikoen for flere angina pectoris anfall. Kulde og vind bør unngås dersom pasienten merker at dette slår negativt ut. I perioder med dårlig vær vil det være bedre å mosjonere innendørs. (Haugland, Hansen & Areklett, 2005) (Webster & Thompson, 2006)
Det vil være lite gunstig å utsette TT for et veldig press om å kutte røyken i den situasjonen han er i nå. Han har sannsynligvis mer enn nok med å tenke på hva svaret på biopsiprøven er. Dersom denne viser seg å være god bør det være aktuelt for meg å ta opp temaet med TT for å se om vi sammen kan komme fram til en plan om nedtrapping eller røykestopp for å forhindre en videre utvikling av angina pectoris lidelsen hans. 
I samråd med lege må medisineringen justeres slik at den gir best mulig livskvalitet for TT. Dersom medisineringen forandres under sykehusoppholdet må jeg overvåke ham for å oppdage eventuelle bivirkninger. 

Bruk av glyseroltrinitrat kan gi blodtrykksfall som gir seg utslag i svimmelhet og besvimelser. Høyere doser betablokkere kan gi hjertesvikt og det er viktig å foreta regelmessige pulskontroller. Acetylsalisylsyre kan gi økt blødningstendens og dette må pasienten undervises angående. (Haugland, Hansen & Areklett, 2005)

Kunnskapsmangel hos både lege og smertebehandling kan være en årsak til dårlig smertebehandling. Det er derfor et nødvendig indirekte tiltak og holde seg oppdatert på god smertebehandling. Videre må denne informasjonen nå ut til pasient og pårørende. (Almås et al., 2005)

Jeg vil undervise ham om forbygging av anfall i henhold til de tiltakene som er nevnt ovenfor og ved bruk av medikamenter. Han bør alltid ha med seg reoribletter som han kan ta dersom han får et smerte anfall. Disse skal oppbevares på et lys- og lufttett glass. Noen angina pectoris pasienter sparer på medisinen fordi de er redde for at de skal miste effekten dersom de bruker for mye. Dette er noe jeg vil ta opp i samtale med TT for å undersøke hva han tenker om dette. Det vil være en større belastning for hjertet hvis han presser seg til over smertegrensen ofte enn om han tok en resoriblett forebyggende før aktiviteter som han vet forårsaker smerte anfall. 
Eventuelt kan jeg undersøke med lege om det er aktuelt å foreta kirurgisk behandling av TT for å bedre angina pectoris lidelsen hans. Dette er noe legen må avgjøre og det er flere forhold som spiller inn på om dette blir aktuelt. 

Avleiringer i koronararteriene kan avhjelpes kirurgisk ved perkutan transluminal koronar angioplastikk (ofte kalt utblokking) som vil si at blodårene blir spent opp av en ballong festet til et kateter som blir ført inn i blodåren til fortetningen. Ved en bypassoperasjon omgår en den fortettede avleiringen ved å opererer inn en kunstig åre som går utenom. (Haugland, Hansen & Areklett, 2006) 

3.0 Emosjonell tilstand

3.1 Sykepleieproblem: TT er redd, anspent og opprørt.
R/T: Han har nettopp blitt informert om at han har en tumor i den høyre lungen og at han mest sannsynlig vil bli behandlet med cellegift. TT har mistet en kamerat og en arbeidskollega på grunn av lungekreft og han frykter at han selv kan få en veldig dårlig prognose. 

F/T: Fare for en angst og sjokk reaksjon. Nedsatt håp og livskvalitet. Mange i hans situasjon reagerer med sinne og aggresjon eller med fortrengning. Dette er alvorlig informasjon som truer livet og kan skape mange tanker og kaos i livet. 
Ressurser: Tangen er en familiemann med kone, 3 gifte barn og 6 barnebarn. Han har levd et langt liv og har nok mange livs- og arbeidserfaringer. Han leser en del, særlig krimbøker. 
3.2 Vurdering: 
Cullberg definerer en traumatisk krise som: ”individets psykiske situasjon ved en ytre hendelse av en slik art at pasientens fysiske eksistens, sosiale identitet og trygghet eller grunnleggende livsmuligheter blir truet”. (Sitert i Kvåle, 2002, s. 22)
Det vil nok ikke være noen overdrivelse å si at TT nå opplever en traumatisk krise. Utfra Cullbergs definisjon så vil budskapet om en tumor true alle de tre områdene han nevner. Det er en kritisk situasjon TT nå opplever og det er nødvendig at jeg er i stand til og gi ham god sykepleie så raskt som mulig for å hjelpe ham til å mestre situasjonen. 

God sykepleie er omsorgsbasert og handler om å møte pasienten der han er. Den skal imøtekomme pasientens behov og samtidig oppfylle kravene til god faglig pleie. Trygghet er en grunnstein i opplevelsen av livskvalitet og det vil være en utfordring og møte pasientens behov for trygghet i en tid hvor livet trues av en skremmende trussel om kreft og død. (Kvåle, 2002)
De aller fleste pasienter vil oppleve ventetiden før konkrete svar på prøver foreligger som tøff og vanskelig. Selv om det kan ta rundt en uke å få svar vil dette virke som en evighet. Det er derfor nødvendig at sykepleier på et tidlig tidspunkt kommer inn og våger å vise nærhet og ta opp vanskelige spørsmål. Det er godt for pasienten å få komme med tanker og sette ord på sin opplevelse. (Davidsen, 2004)

Pasienter som får lungekreft har som regel vært røykere gjennom mange år. Symptomene på kreft vil ofte bli oppfattet som røykhoste eller relatert til røykingen på annet vis, noe som resulterer i at de ikke oppsøker lege før på et sent tidspunkt. Det viser seg da ofte fortetninger i lungen på et røntgen. Videre vil det bli tatt CT av lunger og andre vitale organer for å sjekke om det oppstått metastaser. En vevsprøve vil bli tatt ved bronkoskopi som vil gi et konkret svar på hvilken tumor det er snakk om. (Brunsvig, 2004)
Det virker som om TT forstår alvoret i situasjonen og er klar over at dette kan være snakk om en livstruende kreftform. Det hadde vært en vanskeligere situasjon om han ikke forstod alvoret i det eller fortrengte informasjonen. Det er en naturlig reaksjon å bli redd og opprørt når han opplever en slik krise og det er en sunnere reaksjon enn å ikke klare å ta det inn over seg. 

Beskjeden om en tumor er ikke ensbetydende med lungekreft, men sannsynligheten er nok forholdsvis høy ettersom han har blitt behandlet for lungebetennelse flere ganger samtidig som han har hatt en jevn nedgang i allmenn tilstanden. Det vil være dårlig etikk å prøve og utsette problemene og si at det sikkert vil gå bra. 

En studie fra Storbritannia (Davidson & Mills, 2005) viser at det er grunnleggende å gi god og bred informasjon både til pasient og pårørende. Begge parter gjennomgår en krise i livet og det er mange tanker og følelser som fører til at de blir ukonsentrerte og trenger å få tilrettelagt informasjon og samtale slik at de klarer å få tak i hva det er som blir kommunisert. 
Et budskap om at det er funnet en tumor er ikke bare en trussel mot TT selv, men også mot hans familie og nærmeste sosiale nettverk. Han er en ektemann, far, bestefar og venn. Disse relasjonene vil også påvirkes når TT nå går gjennom en krise i livet. Det er i høyeste grad en del av min oppgave å inkludere og utøve sykepleie også mot disse i møte med TT. De utgjør til sammen en kjemperessurs dersom de får stå sammen med TT, men kan nok også bli en ekstra belastning og trussel når han er utslitt og svak. Kona til TT vil nok være den som kjenner ham best og som i størst grad har mulighet til å forstå hvordan han tenker og reagerer. Dette vil helt klart utgjøre en ressurs for TT samtidig som det kan være svært krevende av de nærmeste, noe som kan føre til at de går utover sine begrensninger.
”Det som kjennetegner krisen, er at personenes tidligere erfaringer og innlærte reaksjoner ikke er tilstrekkelige til å forstå og mestre den aktuelle situasjonen” (Reitan, 2004a)

Reitan viser videre til at Cullberg snakker om fire faser: sjokkfasen, reaksjonsfasen, bearbeidingsfasen og nyorienteringsfasen. De forskjellige fasene kan variere i tid fra pasient til pasient og de krever ulike tiltak for å hjelpe pasienten videre. Det kan være greit å tenke over hvor pasienten befinner seg på det nåværende tidspunkt for å kunne gi den omsorgen som trengs. 
I møte med sykdom og kriser blir det ofte et fokus på hva som gjør oss syke og nedbrutte. Antonovsky tar utgangspunkt i hva som gjør oss friske når han skaper begrepet salutogenese. Han viser at et tett sosialt nettverk, trygg økonomi, selvtillit og en religiøs overbevisning vil være gode motstandsressurser i møte med kriser som skal mestres. Han peker videre på at en forventning til at situasjonen er påvirkelig, forutsigbar og overkommelig vil øke mestringen. (Walseth og Malterud, 2004)
Det kan være vanskelig og se et mulig budskap om lungekreft som påvirkelig, forutsigbar og overkommelig, men det er desto viktigere å legge fokuset her. Dersom en pessimistisk grunnholdning om at nå er det ingenting å gjøre og at livet er over vil frarøve TT håpet og livskvaliteten. Livskvalitet handler om i dag og ikke nødvendigvis hva som kommer i morgen. 

3.3 Mål: TT opplever seg ivaretatt gjennom den sykepleien jeg gir ham direkte og indirekte gjennom den sykepleie jeg gir hans pårørende.
Tiltak:

Det er viktig for meg å avklare for meg selv at TT ikke har kreft. Han har en tumor som det er tatt en biopsi fra og som det nå ventes svar på. Sannsynligheten for at han har kreft er nok stor, men den er ikke absolutt. Jeg må hele tiden ta med håpet. Selv om det er lite er det der og bidrar med optimisme. En studie fra Danmark (Esbenzen et al., 2004) viser at et element av håp er særdeles viktig for at eldre skal bevare mest mulig av livskvaliteten i møte med en ny kreft -trussel.  Siden sannsynligheten er stor for at det er kreft og prognosen for lungekreft ifølge Brunsvig (2004)  tilsier at 5-årsoverlevelse kun skjer 13% vil jeg ikke vente til TT får svar på biopsien.
Det første jeg vil gjøre sette av tid til samtale med TT på et sted vi kan være alene. Det kan ta tid å skape en god relasjon og det er derfor nødvendig at jeg kommer i gang med dette på et tidlig tidspunkt. Gjennom å vise åpenhet og nærhet til de truslene tumoren representerer samtidig som jeg bevarer en grunntone av livsmot, så håper jeg at TT tar imot den hjelpen jeg kan tilby ham. Det vil nok være en balanse mellom å være litt pågående og det og gi ham tid og trekke meg litt tilbake. Han har nok mange spørsmål og disse vil jeg prøve å svare ærlig på etter beste evne eller å videreformidle spørsmålet dersom jeg ikke har noe svar å gi. 
Videre er det viktig og se hvilke ressurser TT har og bygge på disse. Dersom han har noen gode krimbøker han ønsker å lese vil jeg hjelpe ham med å få tak i disse. Kanskje kan jeg oppmuntre ham til å ringe til noen i familien som kan låne eller kjøpe en god bok dersom han ikke finner noen ved sykehusets avdeling. Det er langt fra sikkert at han er i stand til å lese i den situasjonen han er i, men om han klarer det så vil det være en fin avkopling fra tanker og følelser som kan gi ham litt ”fritid”. 

Pasienten trenger støtte av emosjonell, praktisk og sosial karakter. Nærhet fra sykepleier henger sammen med pasientens opplevelse av tilgjengelighet. Pasienten har behov for noen som vil lytte, akseptere situasjonen og tillate gråt og følelser. Videre vil han ha behov for noen som er med på å opprettholder døgnets rytme og rutiner når alt kan føles meningsløst. Samtidig kan han ha behov for hjelp til å inkludere og håndtere sine pårørende. (Reitan, 2004a)
Å være pårørende til en pasient som opplever en trussel om kreft kan være en vanskelig og utfordrende oppgave. Særlig de nærmeste i familien vil møte mange utfordringer når den indre dynamikken blir truet. Pasienten kan ha mange forventinger om hjelp og forståelse samtidig som de pårørende blir overlatt til seg selv og ikke blir ivaretatt. Sykepleie vil også være å vise omsorg til de pårørende og ta dem med fra starten. De trenger også mye informasjon og undervisning som det ikke bør være overgitt til pasienten å videreformidle. (Reitan, 2004b)
Jeg vil fra starten av prøve å inkludere TT’s pårørende. Dette er noe jeg vil ta opp med ham selv for å høre hva han ønsker. Hvor mye ønsker han at de skal vite, hva ønsker han å si selv og hva ønsker han at jeg skal ta meg av. Om han ikke ønsker at de pårørende skal vite noe vil jeg oppmuntre ham til å inkludere dem og prøve å få ham til å sette seg inn i deres situasjon. De er en del av ham og trenger å bli inkludert – det er ikke noe de kan spares for. Jeg vil gjerne prøve å få til et møte sammen med TT, men også at jeg kan få møte de pårørende uten at TT er tilstede. De kan ha mange følelser og spørsmål som de vil være redde for å komme med dersom TT er der. 

En av hovedgrunnen til å tidligst mulig komme i gang med samtaler og undervisning er for å unngå at ubesvarte spørsmål skal få ligge og plage TT og hans pårørende. Usikkerhet er ofte verre en å vite at det står dårlig til. Usikkerhet skaper frykt. En annen grunn er at TT kan komme til å ønske og reise hjem snarlig. Dersom ikke legen ønsker å ha ham til overvåkning med tanke på at angina pectoris lidelsen er noe forverret så står han fritt til å reise hjem. Jeg ønsker derfor og utnytte den tiden han er der effektivt slik at jeg kan få etablert et godt forhold og et grunnlag for å eventuelt jobbe videre mot å opprettholde god livskvalitet og mening i livet. 

